עזרא דותן

עזרא דותן ("בבן") (25 בספטמבר 1937 - 16 במאי 1981) היה טייס קרב בחיל האוויר ואלוף הפלות שבזכות הישגיו בקרבות כונה "מר סקייהוק". נפטר בעת שירותו בדרגת אל"ם.

ביוגרפיה
נולד בשם עזרא זנדמן ב-25 בספטמבר 1937 בדנציג, גרמניה. בשנת 1940, לאחר פרוץ מלחמת העולם השנייה, העפיל עם הוריו לארץ ישראל אך גורש ממנה על ידי שלטונות המנדט והיה מגולי מאוריציוס. בשנת 1945 עלה בשנית לארץ ישראל. התגורר בנהריה והשלים בה את לימודיו היסודיים. לאחר מכן למד בבית הספר הטכני בחיפה. בנעוריו היה חבר בקלוב התעופה לישראל.

התגייס לצה"ל במאי 1955 והתנדב לקורס טיס אותו סיים בשנת 1957. שירת בטייסת 117 בה נחשב לטייס מבטיח. במהלך יום הקרבות של 7 באפריל 1967 בחזית סוריה, נזקפה לזכותו הפלה ראשונה. במלחמת ששת הימים הוביל מבנים של מטוסי מיראז' 3 לתקיפת שדות התעופה הערביים במסגרת מבצע מוקד. תקף פעמיים את שדה התעופה H-3 בעיראק. במהלך המלחמה הפיל שני מטוסי קרב. באוגוסט 1968 עבר הסבה לטייס סקייהוק ומונה למפקד טייסת 109. 

במהלך מלחמת ההתשה הוביל גיחות תקיפה רבות. בשנת 1970, במסגרת מבצע קלחת 2 כנגד ריכוזי מחבלים בפתחלנד, הוביל רביעיית סקייהוקים לתקיפת סוללות תותחים סוריות. בדרכו לתקיפה נתקל במטוסי תקיפה סוריים מדגם מיג 17 וניהל כנגדם קרב אוויר זאת על אף שמטוס הסקייהוק הוא מטוס תקיפה ואינו מיועד לקרבות אוויר. במהלך מרדף הצליח לפגוע ולהפיל מיג 17 ברקטות נגד טנקים מדגם "זוני". הייתה זו ההפלה הראשונה בעולם של מטוס סקייהוק באמצעות רקטה. לאחר מכן, הפיל מיג נוסף בירי תותח וניהל קרב אוויר עם מיג שלישי ללא תוצאות. לאחר קרב זה דבק בו הכינוי "מר סקייהוק" - טייס הסקייהוק היחיד בעולם שהפיל מטוסי מיג בקרב-אוויר.

בתחילת שנות השבעים היה אחד מארבעת ממציאי המזל"ט.
במהלך שירותו עבר שני התקפי לב וניתוח לב פתוח. אף על פי כן המשיך לטוס בטייסת תובלה. בשנת 1974 מונה למפקד בח"א 27.
 
ביום שישי, 15 במאי 1981 טס בפעם האחרונה ולפנות בוקר המחרת, 16 במאי 1981, נפטר מדום לב.

חייו האישיים
בשנת 1961 נשא לאשה את מרי ונולדו להם שלושה ילדים.

קישורים חיצוניים

הערות שוליים

טייסי חיל האוויר הישראלי
אלופי-משנה בחיל האוויר
ישראלים ילידי גרמניה
בוגרי בית הספר הטכני של חיל האוויר
חללי צה"ל
אלופי הפלות ישראלים
אישים הקבורים בבית הקברות הצבאי קריית שאול
מפקדי בסיס לוד
ישראלים שנולדו ב-1937
ישראלים שנפטרו ב-1981